Afganistanissa levotonta parlamenttivaalien aattona - MTVuutiset.fi
Afganistanissa levotonta parlamenttivaalien aattona
Julkaistu 17.09.2005 18:19 (Päivitetty 18.09.2005 17:23 )
Huomenna järjestettävien parlamenttivaalien turvallisuutta valvoo yhteensä noin 130 000 paikallista tai kansainvälistä sotilasta ja poliisia.
Afganistanissa on ollut levotonta maan parlamenttivaalien aattona. Talebanit surmasivat neljä poliisia väijytyksessä pääkaupungissa Kabulissa. Viranomaiset ilmoittivat iskun jälkeen, että turvallisuusjoukot tappoivat puolestaan seitsemän kapinallista. Myös Kaakkois-Afganistanissa on ollut väkivaltaisuuksia.
Vaalien turvallisuutta valvoo huomenna yhteensä noin 130 000 paikallista ja kansainvälistä sotilasta ja poliisia. Sotilasliitto Naton johtamaan operaatioon osallistuu myös noin 80 suomalaista.
Maata aiemmin hallinneet talebanit ja sotapäälliköt ovat uhanneet iskeä äänestyspaikkoihin, samalla tavalla kuin presidentinvaaleissa melkein vuosi sitten. Yli kahdeksan miljoonaa ihmistä kävi silloin uurnilla eivätkä kapinalliset onnistuneet tavoitteessaan.
- Vaalit pidetään huomenna. Väkivaltaa tulee jonkin verran, mutta vaalit pidetään, vakuutti amerikkalainen kenraaliluutnantti Karl Eikenberry tänään.
Väkivaltaisuuksista huolimatta vaalien äänestysvilkkauden odotetaan nousevan korkeaksi, sillä yli 12 miljoonaa ihmistä on rekisteröitynyt äänestäjäksi.
Vaaleissa valitaan 249 edustajaa kansalliskokouksen alahuoneeseen, wolesi jirgaan, ja yli 30 maakuntaneuvostoa. Neuvostoissa on avoinna 420 paikkaa.